開壁置窗命曰遠軒  其三
作者：陳與義
朝代：宋

paragraphs: 我昨在衡山，傷心衢路側。
豈知得此地，一坐數千息。
易安生痛定，過美出饑迫。
誓言如齊侯，常戒在莒厄。
要將萬里身，獨面九年壁。
如何不己奈，開窗玩霏碧。
招呼面前山，浮翠落衾席。
一笑等兒戲，都忘雪侵幘。
人生何不娛，今夕定何夕。
向來萬頃胸，餘地吞七澤。
念此亦細事，未遽瑕生璧。
聊使山中人，永記山下客。